laion/Wikipedia-Exotic huggingface dataset:
עמית בן-דוד

עמית בן-דוד (נולד ב-27 בדצמבר 1977) הוא כדורסלן עבר ישראלי ומאמן כדורסל שמשמש כמאמן קבוצת הנוער על והמנהל המקצועי של הפועל עמק חפר, וכמאמן תיכון רמות ים. בן-דוד החל לשחק כדורסל בקבוצת הנערים של מכבי תל אביב, אך בהמשך עבר למכבי רעננה. במקביל, שיחק בנבחרת הכדורסל של תיכון מטרו ווסט ברעננה, וב-1996 הוכתר כשחקן הטוב ביותר בליגת התיכונים, עם ממוצע של למעלה מ-30 נקודות למשחק. הוא היה חבר בסגל נבחרת הנוער של ישראל שזכתה במקום העשירי באליפות אירופה ב-1994. ב-1995 הצטרף לקבוצה הבוגרת של מכבי רעננה, ששיחקה אז בליגה הלאומית ובסיומה עלתה לליגת העל. הוא שיחק בקבוצה במשך ארבע עונות, אך לא זכה לדקות משחק רבות. החל מ-1999 החליף קבוצה מדי שנה: הפועל חולון, הפועל צפת, עירוני נהריה (בליגה הלאומית) ומכבי ראשון לציון, אך באף אחת מהן לא היה שחקן משמעותי. בעונת 2003/2004 שב לעירוני נהריה, שעלתה בינתיים לליגת העל, ולראשונה התייצב מעמדו כשחקן מוביל. הוא שיחק בקבוצה במשך ארבע עונות, במהלכן השתתפה ביורוקאפ וביורופליג. ב-2007 עבר להפועל גלבוע/עפולה, בה היה אחד השחקנים הבולטים. לאחר שבסיום העונה ירדה הקבוצה לליגה הלאומית, הצטרף למכבי חיפה, ושיחק בה במשך שתי עונות. בעונת 2010/2011 שב לשחק בקבוצת הפועל חולון. בעונת 2011/2012 עבר לשחק במכבי ראשון לציון. לאחר שלוש שנים במכבי ראשון לציון שיחק שתי עונות בליגה הלאומית במדי מכבי רעננה ובמדי עירוני נס ציונה, בסוף עונת 2016–2017 פרש מכדורסל. בחודש יוני 2017 מונה לעוזר המאמן של דני פרנקו בהפועל תל אביב מליגת העל בכדורסל. ב-21 באוגוסט 2019 מונה בן דוד לעוזר המאמן של דניאל סאוואנה במכבי חיפה מליגת העל בכדורסל. במרץ 2021 מונה למאמנה של הקבוצה במקומו של סאוואנה. בעונת 2021-22 בן-דוד מונה למנהל המקצועי של שכבות ט׳-י״ב, מאמן קבוצת הנוער על, מנהל האקדמיה בבית ספר רמות ים ומאמן קבוצת הבוגרים בליגה הארצית במועדון הפועל עמק חפר. בן-דוד נשוי ואב לשלושה. מדיה וקבצים בנושא עמית בן-דוד בוויקישיתוף פרופיל, באתר eurobasket פרופיל, באתר פיב"א דף השחקן, באתר מכבי חיפה עמית בן דוד מונה לעוזרו של דני פרנקו | הפועל SP תל אביב (ארכיון) איתן גליקמן, מכבי חיפה: עמית בן דוד ישמש כעוזר המאמן, באתר ynet, 21 באוגוסט 2021 ‏דניאל סאואנה פוטר ממכבי חיפה, עמית בן דוד יחליפו, באתר ספורט1, 6 במרץ 2021 ברק חקלאי, אחרי אבדיה: הכישרון הישראלי בן ה-15 שאתם חייבים להכיר, באתר ynet, 25 בינואר 2022
כשל ההיסטוריון

כשל ההיסטוריון הוא כשל לוגי המתרחש כאשר מניחים כי קובעי המדיניות בעבר ראו דברים מאותה נקודת מבט והחזיקו באותה כמות של מידע העומדת לרשות מי שמנתח את הדברים לאחר מכן. הכשל צוין לראשונה על ידי דייוויד האקט פישר, שטען כי הוא מקביל לכשל הפסיכולוג של ויליאם ג'יימס. מניסויים שנערכו בפסיכולוגיה עולה כי אנשים נוטים לזכור באופן בלתי מדויק דברים שהתבררו כחשובים כאילו היו חשובים בעת התרחשות הדברים, ומתקשים להתעלם מן היתרון שבידיעה מה התרחש לאחר מכן. בפסיכולוגיה אפקט זה ידוע כהטיית ההערכה בדיעבד. דוגמאות: "אני זוכר שכששמעתי בפעם הראשונה את היטלר נואם, מאוד התרגשתי. הבנתי שברגע הזה גרמניה עומדת בפני מפנה היסטורי בתולדותיה." "לא היה שום צורך להוריד את הריבית במשק, משום שאחר כך התפרצה אינפלציה חמורה." מובן שייתכן שמשפטים אלו נראו לאומרם נכון גם לפני שהוכחו ככאלו, אך הנטייה היא להאמין בהם רק לאחר שקרה הדבר. Fischer, D. H. (1970). Historians' Fallacies: Toward a Logic of Historical Thought. New York: Harper Torchbooks. ערך זה הוא קצרמר בנושא פילוסופיה. אתם מוזמנים לתרום לוויקיפדיה ולהרחיב אותו.
ז'אק אטלי

ז'אק אטלי (בצרפתית: Jacques Attali; נולד ב-1 בנובמבר 1943, אלג'יר) הוא אינטלקטואל וכלכלן צרפתי-יהודי. מ-1981 עד 1991 היה יועץ לנשיא פרנסואה מיטראן. באפריל 1991 היה לנשיא הראשון של הבנק האירופאי לבנייה ולפיתוח. הוא עבד בבנק עד 1993. ב-1998 יסד את הארגון הצרפתי ללא מטרות רווח "PlaNet Finance", שמטרתו מימון ללווים קטנים (Microfinance). אטלי חיבר למעלה מ-50 ספרים בנושאים מגוונים, עבור מומחים ועבור הקהל הרחב. בין השאר, הוא כתב ספרי כלכלה, ספרי יהדות, ספרי היסטוריה, רומנים ושני מחזות. בשנת 2008 הוא הוגדר על ידי המגזין foreign Policy כאחד ממאה האינטלקטואלים המשפיעים בעולם. הוא תומך ישראל מסור אך מאמין שהטענות שהאנטישמיות מהווה בעיה פוליטית חמורה בצרפת הן טענות שווא. בפברואר 2023 יצא בחריפות כנגד הרפורמה המשפטית בישראל. כתב את המחזה "מבדולח לעשן", העוסק בישיבה שקיימו ראשי המשטר הנאצי לאחר ליל הבדולח. המחזה עלה בישראל באפריל 2010, בעיבודה ובבימוייה של אורי אגוז, בשיתוף פעולה בין תיאטרון הקאמרי ותיאטרון הבימה. במחזה השתתפו בין היתר אלכס אנסקי, יחזקאל לזרוב, דב רייזר, אברהם מור ושחקנים רבים נוספים. בשנת 1993, קיבל תואר דוקטור לשם כבוד מטעם אוניברסיטת חיפה. אתר האינטרנט הרשמי של ז'אק אטלי (בצרפתית ובאנגלית) ז'אק אטלי, ברשת החברתית אקס (טוויטר) ז'אק אטלי, סרטונים בערוץ היוטיוב ז'אק אטלי, ברשת החברתית Goodreads אסף אוני, פאריס, ז'אק אטאלי, סופר יהודי, שהיה יועצו של הנשיא מיטראן, טוען שהדיבורים על אנטישמיות בצרפת הם תעמולה ישראלית, באתר הארץ, 16 באוקטובר 2009 ז'אק אטלי, המהפכה המשפטית דנה את ישראל למוות מוסרי ופוליטי, באתר כלכליסט, 7 בפברואר 2023 מקבלי התואר דוקטור כבוד מאוניברסיטת חיפה, באתר אוניברסיטת חיפה ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
נערי ריצ'י

בתקופת מלחמת העולם השנייה היו נערי ריצ'י (The Ritchie Boys) קבוצה של כ-10,000 צעירים גרמנים, רובם יהודים, שנמלטו ממולדתם, בחרו להתגייס לצבא ארצות הברית, ועברו אימונים במרכז אימוני המודיעין הצבאי, הידוע בשם "מחנה ריצ'י", במרילנד. הם עברו אימונים מיוחדים בשיטות של לוחמה פסיכולוגית. הם התאימו למשימה זו מכיוון שהכירו את השפה הגרמנית ואת המנטליות של הגרמנים טוב יותר מחיילים שנולדו בארצות הברית. תפקידם של חיילים אלו היה ללמוד את האויב, ולגרום לו לדמורליזציה במטרה להשיג כניעה. לאחר שארצות הברית הכריזה מלחמה על גרמניה הנאצית בדצמבר 1941 (בתגובה להכרזת המלחמה של גרמניה הנאצית נגד ארצות הברית), שימשו נערי ריצ'י ככלי נשק רב השפעה עבור בעלות הברית. הם נכנסו לאירופה בפלישה לנורמנדי ב-6 ביוני 1944 יחד עם הכוחות האחרים של בעלות הברית. זמן קצר לאחר הנחיתה הם עזבו את יחידותיהם על מנת לפעול במסגרות המשימות המיוחדות שהוטלו עליהם. הם היו מסוגלים להזין את בעלות הברית במידע חשוב. יותר מכך, נערי ריצ'י עזרו לשבור את ההתנגדות הגרמנית על ידי דמורליזציה, הן בפעולות גלויות, והן בפעולות חשאיות. הם חקרו שבויי מלחמה ועריקים גרמנים על מנת לאמת מידע על סדר גודל הכוחות הגרמניים, תזוזת כוחות, והמצב הפיזי והפסיכולוגי של הגרמנים. באמצעות הפצת דיסאינפורמציה באמצעות הודעות בעיתונים, כרוזים, שידורים ברדיו, ומשאיות עם רמקולים נדרשו הצבא והאוכלוסייה הגרמנים לחדול מהתנגדותם לפלישת בעלות הברית. חלקם שימש כסיירים בדיוויזיה המשוריינת ה-3 של הגנרל היהודי מוריס רוז. אחרי המלחמה שירתו רבים מנערי ריצ'י כמתורגמנים במהלך משפטי נירנברג. לאחר מכן לא נערכו מפגשי איחוד של ותיקים או אירועים דומים, כיוון שמלחמת העולם השנייה הייתה רק פרק קצר בחייהם של רוב החיילים. לרבים מהם היו אחר כך קריירות מוצלחות בתחומי הפוליטיקה, המדע והעסקים. בין הבולטים בשורות נערי ריצ'י כלולים הנס האבה, קלאוס מאן, סופר יהודי-גרמני. שטפן היים, סופר יהודי-גרמני. הנס בורגר דייוויד סימור. צלם וצלם עיתונות יהודי-פולני-אמריקאי. ג'רום דייוויד סלינג'ר סופר יהודי-אמריקאי קומנדו מס 10 (בין האומות המאוחדות) X troop קבוצת החקירה המיוחדת המחלקה הגרמנית נערי ריצ'י באתר מוזיאון הלוחם היהודי במלחמת העולם השנייה בני מיכלסון, ‏"נערי ריצ'י" /חלק א', מבט מל"מ 89, יוני 2021, עמ' 37 בני מיכלסון, ‏"נערי ריצ'י" /חלק ב', מבט מל"מ 90, נובמבר 2021, עמ' 40
בן דוד

האם התכוונתם ל... בן דוד – בנו של אחי האב או האם, ראו דודן הבן-דוד – סרט קולנוע ישראלי מאת צחי גראד משנת 2017 משיח בן דוד – המשיח שעל פי המסורת היהודית יגאל את העולם (להבדיל ממשיח בן יוסף שאמור להופיע לפני כן) בן דוד (וכן "בן-דוד", "בן דויד" ו"בן-דויד") – שם משפחה יהודי נפוץ שפירושו "בנו של דָּוִד" אישים שזה שם משפחתם אהרון בן דוד (יליד 1941) – רב, איש חינוך וחוקר יהדות תימן אלון בן-דוד (יליד 1967) – עיתונאי ופרשן צבאי אמיר בן-דוד (יליד 1965) – עיתונאי, מוזיקאי ותסריטאי אמיר בן דוד (קצין) (יליד 1980) – קצין צה"ל בדרגת אל"ם גור בן-דוד (יליד 1952) – כדורסלן עבר ישראל, לשעבר טייס קרב וקברניט דוד בן-דוד (1920–2018) – היה מוח'תאר כפר עציון, איש הבריגדה היהודית ופעיל המוסד לעלייה ב' דורון בן-דוד (יליד 1980) – שחקן ישראלי דן בן-דוד (יליד 1957 לערך) – כלכלן ישראלי ז'יל בן-דוד (יליד 1955) – שחקן, מדבב ובובנאי ישראלי חיים בן-דוד (חב"ד; 1919–1967) – היה אלוף בצה"ל, המזכיר הצבאי של בן-גוריון ושגריר ישראל באתיופיה חיים בן-דוד (ארכאולוג) – פרופסור לארכאולוגיה, מחוקרי הנגב והרי אדום יוסף בן-דוד (סוציולוג) (1920–1986) – היה סוציולוג ישראלי יוסף בן-דוד (גאוגרף) (1933–2012) – היה גאוגרף-אנתרופולוג ישראלי, חוקר החברה הבדואית יערה בן-דוד (ילידת 1947) – משוררת, מבקרת ספרות ואמנית ישראלית יפה בן דויד (ילידת 1965) – מזכ"לית הסתדרות המורים ליאת בן-דוד (ילידת 1960) – סופרת, ד"ר לביולוגיה ואשת חינוך ישראלית מיכאל בן דוד (יליד 1996) – זמר, רקדן ושחקן ישראלי מישקה בן-דוד (יליד 1952) – סופר ישראלי, לשעבר בכיר במוסד משה בן-דוד (רופא) (הולנדרסקי; 1898–1948) – היה רופא ואיש האוניברסיטה העברית, מחללי שיירת הדסה משה בן-דוד (צורף) (יליד 1927) – צורף ומעצב תכשיטים ישראלי מרדכי בן-דוד (וֶרְדִיגֶר; מ.ב.ד; MBD; יליד 1951) – זמר חסידי אמריקאי עמית בן-דוד (יליד 1977) – כדורסלן עבר ומאמן כדורסל ישראלי ענת בן-דוד – פרופסור לתקשורת באוניברסיטה הפתוחה. רות בן דוד (נולדה כמדלן לוסט פיריי; 1920–2000) – שמה לפני הנישואים של רות בלוי, גיורת שהייתה מעורבת בפרשת יוסל'ה שוחמכר ושנישאה למנהיג נטורי קרתא הרב עמרם בלוי שגיא בן דוד (יליד 1995) – כדורסלן ישראלי שמעון בן-דוד (1936–2016) – היה קצין צה"ל בדרגת תת-אלוף דוד (פירושונים)
נבחרת גרמניה המזרחית בכדורסל

נבחרת גרמניה המזרחית בכדורסל (בגרמנית: Basketballnationalmannschaft der Ost-Deutschland) הייתה נבחרת כדורסל שייצגה את הרפובליקה הדמוקרטית הגרמנית בין השנים 1952 ו-1990 ונשלטה על ידי פדרציית הכדורסל המזרח-גרמנית. הישג השיא של הנבחרת בטורנירים בינלאומיים היה באליפות אירופה 1963 בוורוצלב, פולין, אז זכתה הנבחרת במקום השישי. לאחר מלחמת העולם השנייה היו שתי נבחרות כדורסל לגרמניה. נבחרת גרמניה המזרחית הצטרפה כחברה לפיב"א ב-1952, בנוסף לגרמניה המערבית. היא לא העפילה לטורניר בינלאומי עד אליפות אירופה 1959, שם סיימה במקום ה-14. באליפות אירופה 1961 בבלגרד סיימה גרמניה המזרחית במקום ה-12 מתוך 19 הנבחרות, ארבעה מקומות לפני גרמניה המערבית. נבחרת הכדורסל המזרח-גרמנית זכתה להצלחתה הגדולה ביותר שנתיים לאחר מכן, באליפות אירופה 1963 בוורוצלב. לאחר ארבעה ניצחונות ושלושה הפסדים בסיבוב המקדים, גרמניה המזרחית סיימה שלישית (אחרי אלופת הטורניר ברית המועצות והסגנית פולין) בבית ב'. מכיוון שרק שתי הנבחרות הראשונות עלו לחצי הגמר, שיחקה הנבחרת מול בלגיה ובולגריה בסיבוב הדירוג. לאחר שניצחה את בלגיה 81–35 הפסידה גרמניה המזרחית לבולגריה 62–77. לדברי מומחים רבים, הנבחרת המזרח-גרמנית הייתה אחת ההפתעות הגדולות של הטורניר. באליפות אירופה 1965 במוסקבה וטביליסי לא הצליחה הנבחרת לשחזר את הצלחתה משנתיים קודם לכן. עם זאת, היא סיימה ארבעה מקומות לפני גרמניה המערבית וסיימה במקום העשירי מתוך 16 נבחרות. גרמניה המזרחית התחרתה באליפות אירופה האחרונה שלה באליפות 1967 שהתארחה בהלסינקי וטמפרה, בה סיימה במקום ה-14. לאחר הכישלון באליפות אירופה שנה קודם לכן, גרמניה המזרחית נרשמה למוקדמות לאולימפיאדת מקסיקו סיטי 1968. במוקדמות הם ניצחו את גרמניה המערבית בפעם השנייה, אך לא העפילו לטורניר. למרות חוסר הפופולריות של הכדורסל במדינה, גרמניה המערבית ניצחה את גרמניה המזרחית לראשונה רק בשנת 1973. גרמניה המזרחית מעולם לא העפילה לאליפות העולם או לטורניר הכדורסל האולימפי. בשנת 1969 החליטה מפלגת האיחוד הסוציאליסטי של גרמניה להעביר את המיקוד שלה לענפי הספורט שלדעתם יביאו למדינה הכי הרבה מדליות ויעזרו לה לצבור נקודות בתחרויות בינלאומיות. כיוון שכדורסל הוא ספורט קבוצתי שבו, בניגוד לספורט יחידני, כל הנבחרת יכולה לזכות רק במדליה אולימפית אחת, הנבחרת איבדה תמיכה ממשלתית ניכרת. בסופו של דבר, המפלגה אסרה על שחקני הכדורסל שלה לנסוע למדינות לא סוציאליסטיות, והגבילה מאוד את קידום הכישרונות. מדיניות זו הובילה בסופו של דבר לסיום קיומו של הכדורסל הבינלאומי בגרמניה המזרחית, שפורק לחלוטין לאחר 1973, אף על פי שהפדרציה המשיכה להיות מוכרת על ידי פיב"א כחברה מלאה, עד לאיחוד גרמניה מחדש ב-1990. "EuroBasket 1959 tournament results". Archive.fiba.com. "EuroBasket 1961 tournament results". Archive.fiba.com. "East Germany basketball history". horch-und-guck.info. "EuroBasket 1967 tournament results". Archive.fiba.com.
נבחרת סרביה ומונטנגרו בכדורסל

נבחרת סרביה ומונטנגרו בכדורסל (בסרבית: Кошаркашка репрезентација Србије и Црне Горе) הייתה נבחרת כדורסל שייצגה את סרביה ומונטנגרו מ-1993 עד 2006, ונשלטה על ידי פדרציית הכדורסל של סרביה ומונטנגרו. לאחר התפרקות יוגוסלביה בשנים 1991–1992, פורקה נבחרת הכדורסל המקורית של יוגוסלביה. בוסניה והרצגובינה (נבחרת בוסניה והרצגובינה), קרואטיה (נבחרת קרואטיה), מקדוניה הצפונית (נבחרת מקדוניה הצפונית) וסלובניה (נבחרת סלובניה) הקימו נבחרות בכירות משלהן, וגם יוגוסלביה, שנותרה קטנה יותר (נודעה במקור בשם הרפובליקה הפדרלית של יוגוסלביה, ומאוחר יותר כסרביה ומונטנגרו), הקימה נבחרת בכירה משלה. הנבחרת נקראה במקור "נבחרת יוגוסלביה בכדורסל" מ-1992 עד 2003, על שם המדינה באותה תקופה. בשנת 2003, לאחר ששם המדינה שונה מיוגוסלביה לסרביה ומונטנגרו, שונה שמה של הנבחרת ל"נבחרת סרביה ומונטנגרו בכדורסל". לאחר שסרביה ומונטנגרו התפלגו ב-2006, והפכו למדינות העצמאיות סרביה ומונטנגרו, כל אחת מהן הקימה את הנבחרות היורשות שלה (נבחרת סרביה ונבחרת מונטנגרו). ההופעה הראשונה של נבחרת סרביה בתחרות גדולה של פיב"א הייתה ביורובאסקט 2007, בעוד ההופעה הראשונה של נבחרת מונטנגרו בטורניר גדול של פיב"א הייתה ביורובאסקט 2011. נבחרת הרפובליקה הפדרלית של יוגוסלביה בכדורסל: 1992–2003 נבחרת סרביה ומונטנגרו בכדורסל: 2003–2006 MVP של גביע העולם דיאן בודירוגה – 1998 חמישיית הטורניר של גביע העולם דיאן בודירוגה – 1998 ז'ליקו רבראצ'ה – 1998 פרדראג סטויאקוביץ' – 2002 MVP של אליפות אירופה אלכסנדר ג'ורג'ביץ' – 1997 פרדראג סטויאקוביץ' – 2001 חמישיית הטורניר של אליפות אירופה ולאדה דיבאץ – 1995 אלכסנדר ג'ורג'ביץ' – 1997 ז'ליקו רבראצ'ה – 1997 דיאן בודירוגה – 1997, 1999 פרדראג סטויאקוביץ' – 2001 יוגוסלביה (נבחרת קודמת) סרביה (נבחרת יורשת) מונטנגרו (נבחרת ממשיכה) קוסובו (נבחרת ממשיכה) סרביה ומונטנגרו ב-fiba.com
מרק (מדריך רפואי)

מֶרְק הוא שמו של מדריך עזר - אנציקלופדי רפואי, הכולל מידע בסיסי, מפורט ומקצועי, אודות תחומי הרפואה הקונבנציונלית. את המדריך עורך ד"ר רוברט ברקוב. מרק יוצא לאור מטעם חברת התרופות "מֶרְק" בשפה האנגלית ומתורגם לשפות רבות. נכון לשנת 2006 המדריך יצא לאור בשמונה-עשרה מהדורות. הוא מבוסס על הספר "The Merck Manual" שיצא לאור לראשונה בשנת 1899. המדריך מבוסס על הספר עד כדי כך שכמעט אין דבר שמופיע בספר ואינו מופיע במדריך, למעט פרטים בודדים שאינם נוגעים בכלל לציבור הרחב, כמו כן, המדריך נערך מחדש על מנת שיתאים לציבור הקוראים הכללי, והתווסף בו פרק באשר לתרופות שאינן מצריכות מרשם רופא. על צוות הכתיבה של המדריך נמנים עורך ראשי, עורך משנה, סגן עורך בכיר ועוד 14 חברי מועצת העורכים. כמו כן ישנם עוד 8 יועצים מקצועיים מהתחומים השונים ברפואה. בנפרד מצוות הכתיבה של המדריך תרמו לו עוד כ-180 רופאים ומדענים מתחומי הבריאות, איש איש בתחומו. המדריך מחולק לעשרים וארבעה חלקים וכולל איורים רבים. חלקם מקיפים את מערכות האיברים השונות כגון: העור או הלב, חלקם מקיפים סוג מסוים של התמחות רפואית כגון: מחלות זיהומיות ושלושה מהפרקים מיוחדים לבריאות המשפחה: "בריאות הגבר", "בריאות האישה" ו"בריאות התינוק והילד". כל חלק מפרט את האנטומיה והפיזיולוגיה הרלוונטיות, את המחלות או הפגיעות הגופניות האפשריות ולעיתים, גם בדיקות רפואיות אבחוניות מרכזיות. אתר האינטרנט הרשמי של מרק (באנגלית) The Merck Manual Home Edition Online כדוגמת תאורים של אוושות הלב או המראה של רקמה מבעד למיקרוסקופ.
פרזנטיזם

פרזנטיזם הוא כשל לוגי המתרחש כאשר מניחים כי תנאי החיים או אופן החשיבה בעבר היו דומים מאוד או זהים לאלו הקיימים היום, או כאשר מניחים כי תנאי החיים או אופן החשיבה במקום אחד זהים לאלו הקיימים במקום אחר. כאשר פרזנטיזם מתייחס לאירוע בעבר, הוא כולל ברוב המקרים גם אנכרוניזם היסטורי. בשני המקרים, קיימת כאן גם הטיה קוגניטיבית. פרזנטיזם נובע מיכולתם המוגבלת של בני אדם להבין את מצבם של בני אדם אחרים או להזדהות עמם. המערכת המסוימת של ערכים מוסריים, תנאים חומריים וידע של נשואי הדיון מומרת לפיכך בזו של זה שדן בהם ומונח, במובלע, כי מערכת זו היא שהתקיימה מאז ומתמיד. מקרים של פרזנטיזם ניתן למצוא כמעט בכל סרט, ספר או מחזה העוסקים באירועים היסטוריים. לעיתים קרובות, מובלעת ביצירה ההנחה כי ההבדל בין התקופות מתמצה בטכנולוגיה, בגדים וכלים שונים, אך התנהגותם של בני אדם זה אל זה וערכיהם המוסריים היו דומים לאלו של יוצרי הסרט, הספר או המחזה. פרזנטיזם קיים גם כאשר מתייחסים לחייהם של אנשים אחרים במקום אחר. לדוגמה, כמעט כל סרטי המדע הבדיוני העוסקים בחוצנים מניחים כי עולם הערכים שלהם זהה או קרוב לזה של בני האדם, בשינויים קלים. סוג ייחודי של פרזנטיזם הוא הכרזה המבטאת הנחה שאנשים אחרים בתקופה אחרת או במקום אחר חיים בתנאים ובהתאם לעולם המוסרי שהמכריז היה רוצה שהם יחיו. כלומר, הסופר משליך את שאיפותיו על אותם אחרים ומניח כי למרות שהוא עצמו אינו חי באותו אופן, אנשים אחרים יהיו מסוגלים באופן כלשהו לחיות כך. כמעט כל האוטופיות והדיסטופיות כוללות סוג כלשהו של פרזנטיזם. דוגמאות: "אנשים בקמבודיה רוצים לחיות ברמת חיים טובה ולכן אם הם עובדים תמורת שני דולר ליום, זה סימן שמישהו מכריח אותם לעבוד בתנאים האלו" (ההנחה היא כי יש זהות בין הגדרת הדובר והגדרת הקמבודים ל"רמת חיים טובה"). "אני לא מבין איך נשים במאה ה-18 לא התקוממו נגד הדיכוי הגברי. הן בוודאי מחו ודרשו זכות בחירה, אך קולן הושתק" (הדובר מניח כי נשים במאה ה-18 החזיקו בערכים פמיניסטיים מנוסחים היטב). "במאה ה-18 אנשים היו מאוד מאושרים מהחיים בכפר. זו הייתה תקופה של שקט ושלווה. קשה להבין איך האנשים הסכימו לעבור מהכפר לעיר ולעבוד במפעלים תמורת שכר רעב". (ההנחה היא כי המאה ה-18 הייתה תקופה אידילית, ואנשים חיו היטב ובהרמוניה מלאה. זו ההשלכה של הסובר). כשל דומה הוא כשל "היסטוריה ויגית", שבו נתפש העבר כתהליך של התפתחות וקידמה מתמידים אל ההווה. כשל ההיסטוריון אנכרוניזם
ציפוי

ציפוי היא פעולה בה מכסים משטח מצע בחומר או גוף אחר. בדרך כלל, מטרת הציפוי לשפר את תכונות פני השטח של המצע, כגון: מראה, עמידות לשחיקה מכנית ולשיתוך. ציפוי משנה במקרים רבים את תכונות פני השטח באופן דרסטי – מקנה עמידות לנוזלים לחומר סופג, בידוד חשמלי לחומר מוליך, בליעת אור לחומר מחזיר אור וכיוצא בזה. עובי של ציפוי על גבי מתכת ניתן למדוד בעזרת מד עובי ציפוי. ציפוי מתכתי הוא כיסוי שטח שבו מתכת מונחת על המצע. ציפוי מתכתי נעשה מזה מאות שנים, אך הוא חשוב לטכנולוגיה המודרנית. הציפוי המתכתי משמש עבור עיטור חפצים, מניעת חלודה, הקשחה, שיפור עמידותם של חיבורים לאחר הלחמה, התאמת החפץ ללבישה, הקטנת חיכוך, שיפור צמיגות של צבע, שינוי מוליכות, הגנה מפני רוחות ושדים וקרינה ועוד. עבור תכשיטים משמשים בדרך כלל ציפוי כסף (Silver Plated) וציפוי זהב (Gold Plated). שכבה דקה מכילה עצמים המצופים במתכת הקטנים כאטום, מכאן שחלק מהציפוי המתכתי מהווה ננוטכנולוגיה. ציפוי לחלונות נעשה על מנת להפחית את הקרינה האלקטרומגנטית (שידורי לוויין, טלפון סלולרי ומשדר רדיו). הציפוי שקוף ומותקן על החלונות המקוריים. ציפוי חלונות לדחיית חום, ציפוי רפלקטיבי (Reflective film) הוא ציפוי חלונות שנועד להפחית חדירה של חום, סינוור וקרינה. כמו כן ציפוי רפלקטיבי נגד חום מפחית חדירה של קרינה אולטרה סגולה. בנוסף לציפויים נגד שמש קיימים ציפויי חלונות שקופים עבים המשמשים למיגון הזכוכית במקרה של פגיעה בה. עוביים של ציפויים אלו נעים בין 100 מיקרון ועד ל-400 מיקרון ואף יותר. ציפויים אלו שומרים על הזכוכית כמקשה אחת ומונעים ממנה להתפורר לרסיסים מסוכנים. ציפוי האמבטיות נעשה בכמה שיטות. השיטה הראשונה, הנעשית בבתי חרושת היא השיטה שבה מחממים אמאייל לכ-C° ‏850 בתנורי ענק. בשיטה השנייה, שגם היא נעשית בבתי חרושת, מצפים את האמבטיות בחרסינה (פורצלן בלועזית) ששורפים בתנורים מיוחדים בטמפרטורה של כ-C° ‏1,000. השיטה השלישית, היא שיטה שאפשר להשתמש בה גם בדירת המגורים. בשיטה זו עושים הלבשה אקרילית לאמבטיה. במקרה של צורך בהסוואת פגמים או צורך בהשלמתם, ניתן לצפות את השן בדרכים הבאות: השלמה או ציפוי העשוי מחומר מרוכב (קומפוזיט). השלמת השיניים באמצעות ציפויי חרסינה (ויניר). לוחות מעץ נחות וכן לוחות עץ מעובד מקובל לצפות בחומר אחר כגון פורמייקה, פורניר (ויניר) או מלמין ערך מורחב – זיגוג (אפייה) זיגוג הוא תערובת המשמשת לציפוי או קישוט של מוצרי מזון שונים ובעיקר מאפים.
אבעיה

אבעיה היא הליך משפטי מיוחד במסגרתו פונה לבית המשפט אדם או גוף שהחוק העניק להם סמכות מעין-שיפוטית, על מנת שבית המשפט יחווה דעתו בשאלה משפטית. הגשת אבעיה מותרת אך ורק במקרים שנקבעו בדין. מקרים אלה כוללים פניה של בורר, בפנייה של בורר בית המשפט ייתן תשובה לשאלתו של הבורר רק במידה והוא מכין כבר את פסק הדין ואז מפנה את השאלה (איבעית פסק) וזאת משום שבוררים שינו את החלטתם בניגוד לתשובה שבית המשפט נתן, פקיד הסדר במסגרת הליכי הסדר מקרקעין ועל ידי צד מעוניין או בית משפט השלום במסגרת הליכי פשיטת רגל. החלטתו של בית המשפט באבעיה מחייבת את הצדדים. ערך זה הוא קצרמר בנושא חוק ומשפט. אתם מוזמנים לתרום לוויקיפדיה ולהרחיב אותו. הבהרה: המידע בוויקיפדיה נועד להעשרה בלבד ואין לראות בו ייעוץ משפטי.
מחוזות צ'אד

מבחינה מנהלית צ'אד מחולקת ל-23 מחוזות (région) אשר מחולקים ל-61 נפות. עד שנת 2008 היו 18 מחוזות, 4 מחוזות נוספים הוקמו באותה שנה ובהמשך התווסף עוד מחוז.
השעות העשירות מאוד של דוכס ברי

ספר השעות העשירות מאוד של דוכס ברי (בצרפתית: Très Riches Heures du Duc de Berry) הוא ספר שעות שהוכן עבור ז'אן, דוכס ברי בשנת 1410. ספר מאויר זה, המשמש כלוח שנה, נחשב לאחד הספרים המאוירים החשובים ביותר שנכתבו במהלך המאה ה-15, אם לא החשוב שבהם. הספר כולל 416 עמודים, כאשר ב-131 מהם מיניאטורות (איורים צבעוניים) במלוא העמוד, ובעמודים רבים אחרים מופיעים איורים קטנים. בספר 300 אותיות ראשיות מעוטרות בסגנון הגותי. העבודה על הספר נמשכה כשנה. בראשיתו אויר הספר על ידי האחים לימבור, ובהמשך אויר בהנחיית ברתלמי ואן אייק וז'אן קולומב. כיום מוצג הספר במוזיאון קונדה בטירת שנטילי שבצרפת. עיקר האיורים צוירו בין השנים 1412–1416 על ידי האחים לימבור. לא ידוע מי כתב את הטקסט ואייר את האותיות. במותו של הדוכס, בשנת 1416, הפסיקו האחים לימבור את מלאכתם והשאירו את הספר בלתי כרוך. הספר עבר לידי אחיינו של הדוכס, רנה הראשון מנאפולי (רנה ד'אנז'ו), שביקש בשנות ה-40 של המאה ה-15 מאמן שכונה "אמן הצללים" (ככל הנראה ברתלמי ואן אייק) לסיים את הספר, אולם העבודה על הספר לא הושלמה. ארבעים שנה לאחר מכן, הורה שארל הראשון, דוכס סבויה לז'אן קולומב לסיים את הספר. קולומב עבד על סיום האיורים בין השנים 1485–1489. בשל השוני הסגנוני בין המאיירים ניתן לשייך כל אחד מהאיורים למאיירים השונים. ינואר: אמן החצר (אחד מהאחים לימבור) פברואר: האמן הכפרי (אחד מהאחים לימבור) מרץ: אמן החצר (רקע האיור); אמן הצללים (הדמויות) אפריל: אמן החצר מאי: אמן החצר יוני: האמן הכפרי יולי: האמן הכפרי אוגוסט: אמן החצר ספטמבר: האמן הכפרי (רקע); אמן הצללים (הדמויות) אוקטובר:אמן הצללים נובמבר: ז'אן קולומב דצמבר:אמן הצללים הטבלת אוגוסטינוס הקדוש. לידת ישו חג השבועות האדם האנטומי/אסטרולוגי לוח השנה הוא לוח גנרי (לוח שאינו מיוחד לשנה מסוימת), אלא מציין את יום החודש בהם מתרחשים חגים דתיים נוצריים וימי קדושים. האיורים מתארים את העבודות החקלאיות הנעשות באותן חודשים, כאשר ברקע מתוארת אחת מטירותיו של הדוכס. מעל איורי החודשים מתואר גלגל המזלות. ינואר: בני ביתו של הדוכס מחליפים מתנות לכבוד השנה החדשה. הדוכס בימין התמונה, לובש גלימה כחולה. פברואר: יום חורף. צמיתים מתחממים ליד האח. צמית אחר כורת עצי בעירה, ושלישי יוצא אל השוק. מרץ: זריעה בשדות. ברקע טירת לוזינאן - מגורי דוכס ברי. אפריל: חתונה. בני זוג מחליפים טבעות. ברקע טירת דה דורדן. מאי: אצילים צעירים רוכבים בתהלוכה. ברקע ה-קונסיירז'רי שבאיל דה לה סיטה בפריז. יוני: קציר. ברקע: טור דה נסל - מגורי הדוכס בפריז. יולי: גז הצאן. ברקע שאטו דה קליין ליד פואטייה. אוגוסט: ציד עם בזים. ברקע - שאטו ד'טאמפ. ספטמבר: בציר הענבים. ברקע שאטו דה סומו. אוקטובר: חריש. ברקע - ארמון הלובר. נובמבר: אסיף הבלוטים (מזון לחזירים). דצמבר: ציד חזיר בר. ברקע - טירת ונסן. ספר השעות הסבר על כל אחד ואחד מלוחות השנה הסבר על ספר השעות באתר webmuseum ג'ונתן אלכסנדר, עבודת הצמיתים בימי הביניים - דיון לאור ספר השעות תיאור לוחות השנה באתר אוניברסיטת שיקגו
מחוזות קומורו

מבחינה מנהלית קומורו כוללת 3 איים אוטונומיים (Ile Autonome).
נבחרת הונגריה בכדורסל

נבחרת הונגריה בכדורסל היא נבחרת הכדורסל הלאומית של הונגריה. כיום, נבחרת זו נחשבת לאחת החלשות באירופה, אך עד סוף שנות ה-60 היא הייתה אחת הנבחרות הטובות באירופה ואף זכתה באליפות אירופה בכדורסל שנערכה בשנת 1955, כשניצחה והקדימה את נבחרת ברית המועצות שהייתה בלתי מנוצחת עד אותה אליפות. ברמה העולמית, לא הצליחה הנבחרת להותיר רושם ממשי והישג השיא שלה הוא מקום שביעי באולימפיאדת 1960. הדירוג הנוכחי של נבחרת הונגריה ברשימת הדירוג של פיב"א לנבחרות גברים, הוא המקום ה-43 בעולם, נכון ל-10 באוגוסט 2024, ללא שינוי לעומת דירוג קודם. 1950 עד 2023 - לא העפילה מדיה וקבצים בנושא נבחרת הונגריה בכדורסל בוויקישיתוף אתר האינטרנט הרשמי של נבחרת הונגריה בכדורסל דירוג לנבחרות לאומיות גברים באתר פיב"א
נקודת היפוך

נקודת היפוך הוא הזמן במהלך השנה שבו הנטייה של ציר כדור הארץ מגיעה לשיאה מול השמש. בכל שנה מתרחשות שתי נקודות היפוך: נקודת ההיפוך הקיצית, שבו חצי כדור הארץ אליו מתייחס הדובר נמצא בנטייה מקסימלית לכיוון השמש, ונקודת ההיפוך החורפית, שבו חצי כדור הארץ אליו מתייחס הדובר נמצא בנטייה מקסימלית הרחק מהשמש. נקודות ההיפוך מתרחשות בסביבות 21 בדצמבר ו-21 ביוני. נקודת ההיפוך הקיצית מתרחשת ביום הארוך בשנה, והלילה לאחר אותו יום הוא הלילה הקצר ביותר. התושבים בחצי הכדור הצפוני מציינים את נקודת ההיפוך הקיצית ב-21 ביוני. התושבים בחצי הכדור הדרומי מציינים את נקודת ההיפוך הקיצית ב-21 בדצמבר. ביום בו מציינים את נקודת ההיפוך השמש נמצאת בנקודה הצפונית ביותר שלה, בהתאם לקו הרוחב משתנה אורך היום. בשיקגו למשל היום נמשך (ב-21 ביוני 1999) 15 שעות ושתי דקות. ככל שעולים צפונה היום מתארך והלילה מתקצר, עד שבאזור הקוטב הצפוני יש אור גם בלילה. עונות השנה מישור המילקה ארבע התקופות נקודת השוויון נקודת ההיפוך החורפית זמן באנטארקטיקה נקודת ההיפוך הקיצית מדיה וקבצים בנושא נקודת היפוך בוויקישיתוף אבי בליזובסקי, ‏היום חל היום הראשון של החורף – היום הקצר בשנה, באתר "הידען", 21 בדצמבר 2013 אבי בליזובסקי, ‏נקודת היפוך הקיץ – היום בו השמש נמצאת בנקודה הצפונית ביותר, באתר "הידען", 21 ביוני 2015 נקודת היפוך, באתר אנציקלופדיה בריטניקה (באנגלית) Midsummers Night! – Dark Sky Wales Training Services (באנגלית בריטית) אבי בליזובסקי, ‏נקודת היפוך הקיץ – שיעור קצר באסטרונומיה, באתר "הידען", 20 ביוני 2011